Document ID: 32006R1104

32006R1104
L 197/3
SLUŽBENI LIST EUROPSKE UNIJE
18.07.2006.
UREDBA KOMISIJE (EZ) br. 1104/2006
od 18. srpnja 2006.
o izmjeni Uredbe (EZ) br. 831/2002 o provedbi Uredbe Vijeća (EZ) br. 322/97 o statistici Zajednice, u pogledu pristupa povjerljivim podacima u znanstvene svrhe
(Tekst značajan za EGP)
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske zajednice,
uzimajući u obzir Uredbu Vijeća (EZ) br. 322/97 od 17. veljače 1997. o statistici Zajednice (1), a posebno njezin članak 17. stavak 2. i njezin članak 20. stavak 1.,
budući da:
(1)
Uredbom Komisije (EZ) br. 831/2002 (2) uspostavljaju se uvjeti pod kojima se može odobriti pristup povjerljivim podacima, koji se dostavljaju tijelima Zajednice, kako bi se omogućilo izvođenje statističkih zaključaka u znanstvene svrhe. Ona nabraja različita istraživanja i izvore podataka na koje se primjenjuje.
(2)
Postoji rastuća potreba istraživača i znanstvene zajednice općenito za pristupom povjerljivim podacima iz istraživanja o strukturi prihoda u znanstvene svrhe. Istraživanje o strukturi prihoda prikazuje usklađene strukturalne podatke diljem EU-a o bruto prihodima, plaćenim satima i danima plaćenog godišnjeg odmora, koji se prikupljaju svake četiri godine u skladu s Uredbom Vijeća (EZ) br. 530/1999 od 9. ožujka 1999. o strukturnoj statistici prihoda i troškovima rada (3). Pristup ovim povjerljivim podacima bi uvelike koristio istraživačkom radu o prihodima pojedinaca i njihovoj vezi sa značajkama poslodavca. Ovo bi istraživanje stoga trebalo pridodati popisu iz Uredbe (EZ) br. 831/2002.
(3)
Mjere predviđene ovom Uredbom u skladu su s mišljenjem Odbora za povjerljivost statističkih podataka,
DONIJELA JE OVU UREDBU:
Članak 1.
Uredba (EZ) br. 831/2002 mijenja se kako slijedi:
1.
Članak 5. stavak 1. zamjenjuje se sljedećim:
„1. Tijelo Zajednice može odobriti pristup u svojim prostorijama povjerljivim podacima prikupljenima iz sljedećih istraživanja ili izvora statističkih podataka:
-
panela kućanstava Europske zajednice,
-
istraživanja o radnoj snazi,
-
istraživanja Zajednice o izumima,
-
istraživanja o stručnom osposobljavanju,
-
istraživanja o strukturi prihoda.
Međutim, na zahtjev nacionalnog tijela koje je dostavilo podatke, pristup podacima tog nacionalnog tijela ne odobrava se za određeni istraživački projekt.”
2.
Članak 6. stavak 1. mijenja se i glasi:
„1. Tijelo Zajednice može obznaniti skupine anonimiziranih mikropodataka, koji su prikupljeni iz sljedećih istraživanja ili izvora statističkih podataka:
-
panela kućanstava Europske zajednice,
-
istraživanja o radnoj snazi,
-
istraživanja Zajednice o izumima,
-
istraživanja o stručnom osposobljavanju,
-
istraživanja o strukturi prihoda.
Međutim, na zahtjev nacionalnog tijela koje je dostavilo podatke, pristup podacima tog nacionalnog tijela ne odobrava se za određeni istraživački projekt.”
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 18. srpnja 2006.

Labels: 19
7
9
12
15